പടന്നക്കാട്ടെ തണല്മരങ്ങള്ക്ക് കോടാലി വീണു വേദനയോടെ ഓട്ടോറിക്ഷ തൊഴിലാളികള് കാഞ്ഞങ്ങാട്: ദേശീയപാത വികസനത്തിന്റെ ഭാഗമായി തണല് മരങ്ങള്ക്ക് കോടാലി വീഴുന്നത് ഓട്ടോറിക്ഷ തൊഴിലാളികള്ക്ക് നൊമ്ബരമായി. 15 വര്ഷം മുമ്ബ് പടന്നക്കാട് ഓവര് ബ്രിഡ്ജ് വരുമ്ബോഴായിരുന്നു ദേശീയപാതക്കരികിലെ മരങ്ങള് ആദ്യം വെട്ടിമാറ്റിയത്. നാടിന് തന്നെ തണലേകിയ കൂറ്റന് മരങ്ങളായിരുന്നു അന്ന് വെട്ടിമാറ്റിയത്. വെട്ടിമാറ്റിയ മരത്തിന് പകരം തൈകള് നട്ട് 12 വര്ഷമായി പരിപാലിക്കുന്ന പടന്നക്കാട്ടെ ഓട്ടോറിക്ഷ തൊഴിലാളികളാണ് വീണ്ടും മരം മുറിക്കുമ്ബോള് സങ്കടത്തിലായത്. പടന്നക്കാട് സ്റ്റാന്ഡിലെ ഓട്ടോ ഡ്രൈവര്മാരായ ഖാലിദ്, ജലീല്, അബ്ദുല്ല, ബാലകൃഷ്ണന് എന്നിവരായിരുന്നു മരങ്ങളുടെ സംരക്ഷണത്തിന് ചുക്കാന് പിടിച്ചത്. ഓരോ ദിവസവും സംരക്ഷണ ചുമതല പങ്കിട്ടെടുക്കുകയായിരുന്നുവെന്ന് എസ്.ടി.യു നേതാവ് കൂടിയായ അബ്ദുല്ല പടന്നക്കാട് പറഞ്ഞു. വെള്ളമൊഴിക്കുന്നതിനപ്പുറം ഉചിതമായ പേരും മരങ്ങള്ക്ക് നല്കിയിരുന്നു. വേഗത്തില് വളരുന്ന തണല് വൃക്ഷങ്ങളാണ് നട്ടുപിടിപ്പിച്ചത്. മരങ്ങളുമായുള്ള ഇവരുടെ കൂട്ടിന് നാട്ടുകാരുടെ പിന്തുണയുമുണ്ടായിരുന്നു. മരങ്ങള് വളര്ന്നുപന്തലിച്ച് ആളുകള്ക്ക് തണലേകുന്നതില് ആഹ്ലാദിക്കുന്നതിനിടെയാണ് ശനിയാഴ്ച മരം മുറിക്കാനും തുടങ്ങിയത്.